ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3928/98

υποβολή: Sir Jack Stewart-Clark (PPE) προς την Επιτροπή

(4 Ιανουαρίου 1999)

Θέμα: Σύγκριση γεωργικών τιμών

Οι γεωργοί και οι κτηνοτρόφοι στην εκλογική μου περιφέρεια (Ανατολικό Σάσσεξ και Νότιο Κεντ) ανησυχούν για τις χαμηλές τιμές στις οποίες ορίστηκε να πωλούνται τα γεωργικά και κτηνοτροφικά προϊόντα τους.

Θα μπορούσε η Επιτροπή να μου δώσει κάποιον συγκριτικό πίνακα των τιμών που ισχύουν για τους γεωργούς και τους κτηνοτρόφους στα 15 κράτη μέλη της ΕΕ όσον αφορά το βόειο και χοιρινό κρέας, το βούτυρο, τον αραβόσιτο και το σίτο;

Απάντηση του κ. Fischler εξ ονόματος της Επιτροπής

(27 Ιανουαρίου 1999)

Οι τιμές πώλησης (σε επίπεδο αγροκτήματος) τον Ιούνιο του 1998 (σε ευρώ ανά 100 χιλιόγραμμα)(1).

>ΘΕΣΗ ΠΙΝΑΚΑ>

(1) Βάρος σφαγίων για ενήλικα βοοειδή και χοίρους, βάρος ζώντος ζώου για τους αμνούς πάχυνσης.
ΓΡΑΠΤΗ ΕΡΩΤΗΣΗ E-3235/98

υποβολή: David Martin (PSE) προς την Επιτροπή

(26 Οκτωβρίου 1998)

Θέμα: Τήρηση της διάταξης περί υποβολής αναφοράς της οδηγίας του 1992 για την εγκυμοσύνη

Θα μπορούσε η Επιτροπή να αναφέρει εάν έχουν συμμορφωθεί όλα τα κράτη μέλη προς την απαίτηση της οδηγίας του Συμβουλίου 92/85/ΕΟΚ(1) (γνωστής ως οδηγίας "Εγκυμοσύνη" του1992), να υποβάλουν δηλαδή αναφορά σχετικά με "... την πρακτική εφαρμογή των διατάξεων της οδηγίας, αναφέροντας τις απόψεις και των δυο πλευρών της βιομηχανίας;" Πότε και υπό ποιά μορφή θα δημοσιεύσει η Επιτροπή τη δική της πρώτη έκθεση σχετικά με την πρακτική εφαρμογή της οδηγίας αυτής;

Η απάντηση του κ. Flynn εξ ονόματος της Επιτροπής

(22 Ιανουαρίου 1999)

Σύμφωνα με το άρθρο 14, παράγραφος 4, της οδηγίας 92/85/ΕΟΚ του Συμβουλίου της 19ης Οκτωβρίου 1992 σχετικά με την εφαρμογή μέτρων που αποβλέπουν στη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων (δέκατη ειδική οδηγία κατά την έννοια του άρθρου 16, παράγραφος 1, της οδηγίας 89/391/ΕΟΚ)(2) τα κράτη μέλη υποβάλλουν έκθεση στην Ευρωπαϊκή Επιτροπή ανά πενταετία σχετικά με την πρακτική εφαρμογή των διατάξεων της οδηγίας, αναφέροντας τις απόψεις των κοινωνικών εταίρων.

Η Ευρωπαϊκή Επιτροπή απηύθυνε ένα λεπτομερές ερωτηματολόγιο στα κράτη μέλη σχετικά με την εφαρμογή της οδηγίας σε εθνικό επίπεδο. Όλα τα κράτη μέλη απάντησαν με εκθέσεις που ποικίλουν ως προς το βαθμό λεπτομέρειας, εκτός από την Ελλάδα και το Λουξεμβούργο (που έστειλαν απλώς τη νομοθεσία τους για την εφαρμογή της).

Η Ευρωπαϊκή Επιτροπή πρόκειται να ολοκληρώσει και να εγκρίνει στο άμεσο μέλλον μια έκθεση σχετικά με την εφαρμογή της οδηγίας. Η έκθεση αυτή θα σταλεί στο Ευρωπαϊκό Κοινοβούλιο, στην Οικονομική και Κοινωνική Επιτροπή και στη συμβουλευτική επιτροπή για την ασφάλεια, την υγιεινή και την προστασία της υγείας στην εργασία.

(1) ΕΕ L 348 της 28.11.1992, σελ. 1.

(2) ΕΕ L 348 της 28.11.1992.
ΓΡΑΠΤΗ ΕΡΩΤΗΣΗ P-3479/98

υποβολή: Luciano Vecchi (PSE) προς την Επιτροπή

(12 Νοεμβρίου 1998)

Θέμα: Έγκριση των προγραμμάτων των Μη Κυβερνητικών Οργανώσεων (ΜΚΟ) που χρηματοδοτούνται από τη θέση του προϋπολογισμού B7-6000

Η καθιέρωση της κοινής υπηρεσίας διαχείρισης (ΚΥΔ) των μέσων εξωτερικής συνεργασίας, εξακολουθεί να παρουσιάζει κάποιες ασάφειες όσον αφορά τη συγχρηματοδότηση των δράσεων των ΜΚΟ που χρηματοδοτούνται από τη θέση του προϋπολογισμού B7-6000.

Ερωτάται η Επιτροπή:

- Ποια υπηρεσία θα υπογράψει εξ ονόματος της τη σύμβαση με τις ΜΚΟ και επομένως θα ολοκληρώνει τη διαδικασία λήψης αποφάσεων;

- Με ποιο τρόπο θα διασφαλίζεται η πραγματική ροή πληροφοριών μεταξύ της ΚΥΔ (επιφορτισμένης μεταξύ άλλων με τον έλεγχο της αξιολόγησης των προγραμμάτων) και της Μονάδας "Α4" της ΓΔ VIII η οποία πρέπει να βασίζει τις σχέσεις της με τις ΜΚΟ στις αξιολογήσεις αυτές;

Aπάντηση του κ. Pinheiro εξ ονόματος της Επιτροπής

(7 Ιανουαρίου 1999)

Η διαδικασία λήψης αποφάσεων όσον αφορά τη διάθεση των εν λόγω επιπτώσεων διεξάγεται υπΌ ευθύνη της Γενικής Διεύθυνσης Ανάπτυξης (μονάδα ΓΔ VIII/A/4 - Κοινωνία των Πολιτών, ΜΚΟ και αποκεντρωμένη συνεργασία), με τη συμμετοχή των γεωγραφικά υπεύθυνων υπηρεσιών καθώς και της αντιπροσωπείας που βρίσκεται στη χώρα που αφορά το συγκεκριμένο έργο. Η εξέταση του φακέλου ολοκληρώνεται με την υπογραφή σύμβασης η οποία, μέχρι νεοτέρας εντολής, αναλαμβάνεται από το διευθυντή της διεύθυνσης A της ΓΔ VIII. Αρμόδια για την υλοποίηση της σύμβασης είναι η Κοινή Υπηρεσία Relex (μονάδα SCR/C/5 - ΜΚΟ, επισιτιστική βοήθεια, Aids και δημογραφία).

Οι μονάδες ΓΔ VIII/A/4 και SCR/C/5 συνεργάζονται για τη θέσπιση συστήματος αμοιβαίας πληροφόρησης το οποίο θα πρέπει να εγγυάται τη διάθεση, την κατάλληλη στιγμή, κάθε σημαντικού στοιχείου που ενδέχεται να επηρεάσει την απόφαση σχετικά με την επιλεξιμότητα ενός ΜΚΟ. Οι εκθέσεις αξιολόγησης θα κοινοποιούνται αυτομάτως στη ΓΔ VIII/A/4. Επίσης, θα διεξάγονται μηνιαίες συνεδριάσεις στις οποίες θα συμμετέχουν οι δύο μονάδες υπό την προεδρία των δύο αρμόδιων προϊσταμένων, ούτως ώστε να εξασφαλίζεται επαρκής ροή πληροφοριών.
ΓΡΑΠΤΗ ΕΡΩΤΗΣΗ E-3951/98

υποβολή: Hiltrud Breyer (V) προς την Επιτροπή

(4 Ιανουαρίου 1999)

Θέμα: Gender mainstreaming στην Επιτροπή

1. Πώς υλοποιείται στις εργασίες της Επιτροπής το αίτημά της για gender mainstreaming;

2. Υπάρχει gender mainstreaming στις διάφορες Γενικές Διευθύνσεις, π.χ. στην ΓΔ Γεωργίας;

3. Εάν όχι, γιατί όχι; ή αποτελεί το gender mainstreaming σκέτη κενολογία;

Απάντηση του κ. Liikanen εξ ονόματος της Επιτροπής

(3 Μαρτίου 1999)

1. Στις πολιτικές για το προσωπικό, η Επιτροπή λαμβάνει υπόψη της το θέμα της ίσης μεταχείρισης ανδρών και γυναικών, ιδίως μέσω της εφαρμογής του τρίτου της προγράμματος δράσης υπέρ της ισότητας των ευκαιριών μεταξύ γυναικών και ανδρών (1997/2000) το οποίο εγκρίθηκε στις 2 Απριλίου 1997(1). Βάσει του προγράμματος αυτού, η Επιτροπή έδωσε εντολή στους γενικούς διευθυντές και προϊσταμένους υπηρεσιών να καταρτίσουν ειδικά σχέδια δράσης προκειμένου να ενσωματώσουν τα ζητήματα της ίσης μεταχείρισης στις διάφορες πτυχές της επαγγελματικής ζωής των υπαλλήλων (προσλήψεις, σταδιοδρομία, κατάρτιση, ωράρια εργασίας).

2. Οι περισσότερες από τις γενικές διευθύνσεις έχουν ήδη καταρτίσει σχέδιο δράσης και έχουν αναθέσει σε επιτροπή την παρακολούθηση της εφαρμογής του. Στην Γενική Διεύθυνση Γεωργίας, έχουν συσταθεί δύο ομάδες εργασίας με στόχο τη βελτίωση της ισότητας των ευκαιριών μεταξύ ανδρών και γυναικών. Η πρώτη ασχολείται με θέματα που συνδέονται άμεσα με την γεωργική πολιτική, ενώ η δεύτερη ασχολείται με θέματα που αφορούν το προσωπικό της γενικής διεύθυνσης. Οι εν λόγω δύο ομάδες προεδρεύονται από διευθυντές.

3. Η ενσωμάτωση των ζητημάτων της ίσης μεταχείρισης των δύο φύλων είναι μία από τις προτεραιότητες της Επιτροπής. Στα πλαίσια της διεύθυνσης προσωπικού, μία ειδική μονάδα "ίσες ευκαιρίες" είναι επιφορτισμένη με την παρακολούθηση της εξέλιξης της κατάστασης και με την ανάπτυξη πρωτοβουλιών που βοηθούν να ληφθεί καλύτερα υπόψη ο στόχος της ενσωμάτωσης των ζητημάτων ίσης μεταχείρισης στις πολιτικές προσωπικού, ιδίως με τη διοργάνωση σεμιναρίων επί του θέματος ή ακόμη με την παροχή άμεσης συνδρομής στις γενικές διευθύνσεις και υπηρεσίες.

(1) SEC(97)536.
ΓΡΑΠΤΗ ΕΡΩΤΗΣΗ E-4040/98

υποβολή: Antonios Trakatellis (PPE) προς την Επιτροπή

(13 Ιανουαρίου 1999)

Θέμα: Παραβίαση του κοινοτικού δικαίου για την επισήμανση των τροφίμων

Ο ελληνικός νόμος 2538/97 που περιλαμβάνει κανονιστικές διατάξεις σχετικά με ορισμένα τρόφιμα (γαλακτοκομικά προϊόντα, ελαιόλαδο, συσκευασμένους χυμούς φρούτων, μέλι και συσκευασμένα προϊόντα κρέατος) επιβάλλει υποχρεώσεις επισήμανσης οι οποίες επιβαρύνουν σημαντικά την παραγωγή και την εμπορία προϊόντων τροφίμων, δημιουργώντας δυσανάλογες γραφειοκρατικές διαδικασίες και παράλληλα θέτουν εμπόδια στο ενδοκοινοτικό εμπόριο. Παράλληλα, ο ίδιος νόμος προβλέπει την διενέργεια ελέγχων καθώς και την εφαρμογή διοικητικών κυρώσεων, επιβολή προστίμων καθώς και ποινικών κυρώσεων στην περίπτωση μη συμμόρφωσης προς τις διατάξεις του.

Σύμφωνα με την απάντηση της Επιτροπής σε σχετικό ερώτημά μου (Ρ-2344/98, 5.8.1998)(1) οι διάφορες αυτές υποχρεώσεις επισήμανσης ενδέχεται εκ πρώτης όψεως, να συνιστούν παράβαση της οδηγίας 79/112/ΕΟΚ(2) και για το λόγο αυτό η Επιτροπή δεσμεύτηκε να προβεί σε εξέταση του θέματος για ενδεχόμενη κίνηση της διαδικασίας παράβασης του άρθρου 169.

1. Πού έχει καταλήξει η εκτίμηση της Επιτροπής σχετικά με την παραβίαση της οδηγίας 79/112/ΕΟΚ από το σχετικό νόμο που επιβάλλει:

α) την αναγραφή του ποσοστού των συστατικών που χρησιμοποιούνται στα εν λόγω τρόφιμα,

β) την αναγραφή, στην επισήμανση των εν λόγω προϊόντων, της χώρας καταγωγής τους, καθώς και της χώρας καταγωγής των χρησιμοποιούμενων συστατικών,

γ) την αναγραφή στην επισήμανση των προϊόντων, του ονόματος και της διεύθυνσης του παραγωγού, του συσκευαστή ή, στην περίπτωση μη ελληνικών προϊόντων, του διανομέα στην Ελλάδα.

2. Ποιά είναι η θέση της Ελληνικής Κυβέρνησης μετά την γνωστοποίηση του θέματος από την Επιτροπή;

3. Ποιά μέτρα προτίθεται να λάβει η Επιτροπή, στην περίπτωση που ο νόμος παραβαίνει τους κοινοτικούς κανόνες, με στόχο να διασφαλιστεί η εξομάλυνση της παραγωγής και εμπορίας προϊόντων τροφίμων στην Ελλάδα;

Απάντηση του κ. Bangemann εξ ονόματος της Επιτροπής

(10 Μαρτίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-4039/98(3).

(1) ΕΕ C 13 της 18.1.1999, σελ. 157.

(2) ΕΕ L 33 της 8.2.1979.

(3) βλέπε σελίδα 118.
ΓΡΑΠΤΗ ΕΡΩΤΗΣΗ E-3904/98

υποβολή: Miguel Arias Cañete (PPE) προς την Επιτροπή

(4 Ιανουαρίου 1999)

Θέμα: Έλεγχος ελαιοπυρήνων

Ο Κανονισμός για την εφαρμογή του καθεστώτος ενίσχυσης στην παραγωγή ελαιολάδου ορίζει ότι στις περιπτώσεις πώλησης ελαιοπυρήνων σε μονάδα επεξεργασίας οι ποσότητες πρέπει να καθορίζονται κατά παρτίδα αναφέροντας τον παραλήπτη. Ωστόσο, για τις "άλλες περιπτώσεις" οι ποσότητες καθορίζονται μόνο κατ' αποκοπήν αναφέροντας τον παραλήπτη.

Στη δεύτερη αυτή περίπτωση ο παραλήπτης ενδέχεται να παρεμβαίνει υπό την ιδιότητα του μεσάζοντα, δοθέντος ότι αναφέρεται μόνο ως παραλήπτης της συνολικής ποσότητας και, συνεπώς, από το σημείο αυτό και πέρα δεν υφίσταται δυνατότητα ελέγχου.

Δεν είναι αντιφατικό το ότι παρέχεται δυνατότητα παράκαμψης των ελέγχων με την παρέμβαση ενός μεσάζοντα;
ΓΡΑΠΤΗ ΕΡΩΤΗΣΗ P-3187/98

υποβολή: David Thomas (PSE) προς την Επιτροπή

(16 Οκτωβρίου 1998)

Θέμα: Υγιεινή του κρέατος: πουλερικά

Γνωρίζει η Επιτροπή πόσα κράτη μέλη έχουν επιτύχει πλήρη εφαρμογή της οδηγίας για το κρέας πουλερικών (71/118/ΕΟΚ)(1); Δύναται επίσης η Επιτροπή να επιβεβαιώσει ότι όλα τα κράτη μέλη έχουν δεόντως επιβάλει την παρουσία τουλάχιστον ενός επισήμου κτηνιάτρου στα σφαγεία, όπως απαιτείται από την εν λόγω οδηγία;

Απάντηση του κ. Fischler εξ ονόματος της Επιτροπής

(16 Νοεμβρίου 1998)

Η Επιτροπή δύναται να ενημερώσει το Αξιότιμο Μέλος του Κοινοβουλίου ότι όλα τα κράτη μέλη κοινοποίησαν τις εθνικές διατάξεις που θεσπίστηκαν με σκοπό την συμβατότητα με την οδηγία 71/118/EΟΚ, όσον αφορά τα υγειονομικά προβλήματα στον τομέα των συναλλαγών νωπού κρέατος πουλερικών, όπως τροποποιήθηκε και δημοσιεύθηκε από την οδηγία 92/116/ΕΟΚ της 17ης Δεκεμβρίου 1992(2). Για να ελεγχθεί η εφαρμογή της εν λόγω οδηγίας, η κτηνιατρική και φυτοϋγειονομική υπηρεσία πραγματοποίησε το 1994 και 1995 ελέγχους που έπρεπε να επιτρέψουν την αξιολόγηση της κατάστασης σε όλα τα κράτη μέλη. Τα συμπεράσματα υποβλήθηκαν στα κράτη μέλη και εξετάσθηκαν μαζί τους. Διαπιστώθηκαν ορισμένες ελλείψεις σε ορισμένα κράτη μέλη στον τομέα της μεταφοράς και της εφαρμογής και, κυρίως, όσον αφορά την παρουσία επίσημου κτηνιάτρου. Συστάσεις σχετικά με την τροποποίηση της ισχύουσας νομοθεσίας αποτελούν επί του παρόντος το αντικείμενο ελέγχου στο πλαίσιο της προπαρασκευής του "σχεδίου απλοποίησης".

Η Επιτροπή λυπάται να ενημερώσει το Αξιότιμο Μέλος του Κοινοβουλίου ότι έχει επί του παρόντος ελλείψη προσωπικού στον τομέα κτηνιατρικών ελέγχων. Είναι βεβαίως αναγκαίο να συνεχισθεί ο έλεγχος του βαθμού της εφαρμογής των απαιτήσεων της οδηγίας 71/118/ΕΟΚ, συμπεριλαμβανομένων των μεταγενεστέρων τροποποιήσεων, αλλά η Επιτροπή δεν διαθέτει άλλη δυνατότητα από το να χρησιμοποιήσει τους περιορισμένους πόρους, που διαθέτει, για την διεργασία ενός περιορισμένου αριθμού προτεραιοτήτων. Αναλήφθηκε συνεργασία για την πρόσληψη νέων συνεργατών. Όσον αφορά τον τομέα πουλερικών, θα αποβεί μία από τις προτεραιότητες της υπηρεσίας τροφίμων και της κτηνιατρικής υπηρεσίας.

Η Επιτροπή ευρίσκεται μονίμως στη διάθεση του Αξιότιμου Μέλους του Κοινοβουλίου για να του παράσχει κάθε συμπληρωματική πληροφορία που θα επιθυμούσε.

(1) ΕΕ L 55 της 8.3.1971, σελ. 23.

(2) ΕΕ L 62 της 15.3.1993.
ΓΡΑΠΤΗ ΕΡΩΤΗΣΗ E-2692/98

υποβολή: Iñigo Méndez de Vigo (PPE) προς την Επιτροπή

(1 Σεπτεμβρίου 1998)

Θέμα: Επείγουσα βοήθεια στο Σουδάν

Η μεγαλύτερη χώρα της Αφρικής αντιμετωπίζει μία κατάσταση πολύ σοβαρή, επικίνδυνη για 1,2-2,6 εκατομμύρια ανθρώπους. Ήδη 600.000 παιδιά είναι θύματα του λιμού που πλήτει το Σουδάν. Το γεγονός αυτό, μαζί με τον εμφύλιο πόλεμο που απειλεί την χώρα έδω και 15 χρόνια, έχει κάνει τον πληθυσμό της αδύναμο να επιβιώσει με τα δικά του μέσα και τον έχει οδηγήσει στην φτώχεια.

Τι σκοπεύει να πράξει η Επιτροπή για την εν λόγω κατάσταση; Σχεδιάζει η Επιτροπή την εφαρμογή κάποιου προγράμματος ανθρωπιστικής βοήθειας με σκοπό την αντιμετώπιση του λιμού; Εάν όχι, προτίθεται η Επιτροπή να εφαρμόσει τέτοιο πρόγραμμα στο εγγύς μέλλον και πότε ακριβώς;

Απάντηση της κας Bonino εξ ονόματος της Επιτροπής

(18 Σεπτεμβρίου 1998)

Η Επιτροπή παρέχει βοήθεια στα θύματα του πολέμου στο Σουδάν εδώ και πολλά χρόνια. Το 1997, η Επιτροπή ήταν ο μοναδικός σημαντικότερος χορηγός βοήθειας στο Σουδάν, συνολικού ύψους 21,4 εκατ. ECU. Τα κεφάλαια αυτά χορηγήθηκαν στις οργανώσεις των Ηνωμένων Εθνών (Ταμείο των Ηνωμένων Εθνών για τα Παιδιά -UNICEF και Παγκόσμιο Επισιτιστικό Πρόγραμμα), στον Ερυθρό Σταυρό και στις μη κυβερνητικές οργανώσεις (ΜΚΟ). Τα κεφάλαια αυτά χρησιμοποιήθηκαν επίσης για τη χρηματοδότηση των ζωτικής σημασίας αεροπορικών πτήσεων που οργανώνει η Υπηρεσία Ανθρωπιστικής Βοήθειας της Ευρωπαϊκής Κοινότητας (ΕCHO) για τη μεταφορά προσωπικού και προμηθειών σε απρόσιτες διαφορετικά ζώνες του Σουδάν.

Κατά το 1998, λόγω των σοβαρών προβλημάτων που προκλήθηκαν από την ξηρασία και την ένταση των μαχών, η Επιτροπή έστειλε βοήθεια ύψους 54,8 εκατομμυρίων ECU. Για την κατανομή του ποσού αυτού, το Αξιότιμο Μέλος πρέπει να ανατρέξει στην απάντηση της Επιτροπής στη γραπτή ερώτηση E-2643/98 του κ. Mc Cartin(1).

(1) ΕΕ C 289 της 11.10.1999, σελ. 6.
ΓΡΑΠΤΗ ΕΡΩΤΗΣΗ E-3071/98

υποβολή: Michael Elliott (PSE) προς την Επιτροπή

(9 Οκτωβρίου 1998)

Θέμα: Ανθρωποειδή

Τί στατιστικά/πληροφοριακά στοιχεία τηρεί η Επιτροπή για τον αριθμό των ανθρωποειδών που χρησιμοποιούνται σε χρηματοδοτούμενα από την ΕΕ ερευνητικά προγράμματα, για τους σκοπούς των προγραμμάτων αυτών και για τα ποσά που αντιπροσωπεύει η κοινοτική χρηματοδότησή τους; Και ποιά είναι, αναλυτικά, τα σχέδια της Επιτροπής για την παρακολούθηση και την καταγραφή της χρηματοδοτούμενης από την ΕΕ έρευνας στο λεπτό αυτόν τομέα;

Εφόσον έχουν τηρηθεί τέτοιου είδους στατιστικά και πληροφοριακά στοιχεία:

- Ποιά είναι τα ποσά που διέθεσε η ΕΕ για τη χρηματοδότηση έρευνητικών δραστηριοτήτων που συνεπάγονται πειράματα επί ανθρωποειδών στον τομέα της σωματοτρόπου ορμόνης/μεταδοτικής σπογγώδους εγκεφαλοπάθειας των βοοειδών για το καθένα από τα έτη 1996, 1997 και 1998 (μέχρι σήμερα), και πόσα ανθρωποειδή χρησιμοποιήθηκαν κατά το καθένα από τα τρία αυτά έτη;

- Ποιά είναι τα ποσά που διέθεσε η ΕΕ για τη χρηματοδότηση έρευνητικών δραστηριοτήτων που συνεπάγονται πειράματα επί ανθρωποειδών στον τομέα του AIDS για το καθένα από τα έτη 1996, 1997 και 1998 (μέχρι σήμερα), και πόσα ανθρωποειδή χρησιμοποιήθηκαν κατά το καθένα από τα τρία αυτά έτη;

Κοινή απάντηση

του κ. Cresson εξ ονόματος της Επιτροπής

στις γραπτές ερωτήσεις E-3069/98 και E-3071/98

(16 Νοεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3116/98

υποβολή: Graham Watson (ELDR) προς την Επιτροπή

(16 Οκτωβρίου 1998)

Θέμα: Αύξηση της θερμοκρασίας του πλανήτη

Είναι ανάγκη να δοθεί συνέχεια στα μέτρα που ενέκριναν τα κράτη μέλη τον περασμένο Δεκέμβριο στο Κυότο προκειμένου να αποφευχθεί η επαπειλούμενη κρίση από την επιδείνωση του κλίματος σε πλανητικό επίπεδο.

Σε ποιές ενέργειες προτίθεται να προβεί η Επιτροπή για να πεισθούν τα κράτη μέλη να αναλάβουν μια πιο ενεργό δράση κατά την προσεχή σύνοδο στο Μπουένος Άϊρες τον Νοέμβριο για να δοθεί συνέχεια στο πρωτόκολλο του Κυότο;

Απάντηση της κας Bjerregaard εξ ονόματος της Επιτροπής

(18 Δεκεμβρίου 1998)

Η Επιτροπή συμφωνεί με το Αξιότιμο Μέλος του Κοινοβουλίου ότι το Κυότο αποτελεί μόνο ένα πρώτο βήμα και ότι χρειάζεται να γίνουν περαιτέρω προσπάθειες προκειμένου να αποτραπεί μια παγκόσμια κρίση όσον αφορά το κλίμα. Το πρωτόκολλο του Κυότο προβλέπει μείωση των εκπομπών στις ανεπτυγμένες χώρες μόνο κατά 5,2 %, ενώ η Διεθνής Ομάδα για τις Κλιματικές Μεταβολές υπολόγισε ότι χρειάζεται να μειωθούν εκπομπές σε παγκόσμιο επίπεδο από 50 % έως 70 %, προκειμένου να σταθεροποιηθούν στα σημερινά τους επίπεδα οι συγκεντρώσεις των αερίων του φαινομένου του θερμοκηπίου, που αποτελούν τον κυριότερο παράγοντα κλιματικών μεταβολών στην ατμόσφαιρα.

Όποια και αν είναι τα όρια του πρωτοκόλλου του Κυότο, ο κύριος στόχος της Επιτροπής είναι το εν λόγω πρωτόκολλο να επικυρωθεί και να τεθεί σε ισχύ. Επιπροσθέτως, είναι σημαντικό να διασφαλισθεί ότι οι κανόνες και οι διαδικασίες που διέπουν τα διάφορα στοιχεία του πρωτοκόλλου, ιδίως τα ευέλικτα μέσα, ορίζονται με τρόπο ώστε να επιτυγχάνονται οι περιβαλλοντικοί στόχοι τόσο της σύμβασης όσο και του πρωτοκόλλου του Κυότο με τον πλέον αποδοτικό ως προς το κόστος τρόπο. Βάσει του προγράμματος εργασίας που συνομολογήθηκε στο Μπουένος Άϊρες, η Επιτροπή θα καταβάλει στο εγγύς μέλλον κάθε προσπάθεια προκειμένου να διασφαλίσει την τήρηση των εν λόγω στόχων.

Πρέπει επίσης να γίνει παραδεκτό ότι η Κοινότητα δεν είναι σε θέση να ανατρέψει από μόνη της την τάση για μεταβολή του κλίματος, δεδομένου ότι αντιπροσωπεύει μόνο περί το 25 % των εκπομπών των βιομηχανικών χωρών και οι εκπομπές των αναπτυσσόμενων χωρών αυξάνονται ταχύτερα από ό,τι αυτές των ανεπτυγμένων χωρών. Η Επιτροπή πιστεύει ότι οι ανεπτυγμένες χώρες πρέπει να κάνουν το πρώτο βήμα, αλλά μακροπρόθεσμα είναι αναγκαία η παγκόσμια συμμετοχή. Σε αυτό το πλαίσιο, εάν μπορέσει να διατηρηθεί η δυναμική που επετεύχθη στο Κυότο και στο Μπουένος Άϊρες και η Κοινότητα καταστρώσει πολιτικές και αναλάβει μέτρα για την ανατροπή της τάσης όσον αφορά τις εκπομπές, τόσο σε εθνικό όσο και σε κοινοτικό επίπεδο, τότε θα είναι ευκολότερο για την Κοινότητα και στην πραγματικότητα για όλα τα άλλα μέρη να αναλάβουν τις περαιτέρω δεσμεύσεις που καθίστανται αναγκαίες.
ΓΡΑΠΤΗ ΕΡΩΤΗΣΗ E-3999/98

υποβολή: Alexandros Alavanos (GUE/NGL) προς την Επιτροπή

(5 Ιανουαρίου 1999)

Θέμα: Η λειτουργία του CEDEFOP

Το CEDEFOP λειτουργεί από τα τέλη του 1995 στην Ελλάδα. Παράλληλα λειτουργεί και παράρτημα στις Βρυξέλλες.

Ερωτάται η Επιτροπή:

1. Πόσοι μόνιμοι υπάλληλοι εργάζονται στο Κέντρο της Θεσσαλονίκης και πόσοι στο παράρτημα στις Βρυξέλλες;

2. Ποιο είναι το λειτουργικό κόστος (μισθοί, εκδόσεις, συντήρηση κτιρίων, κλπ.) του Κέντρου στη Θεσσαλονίκη και ποιο του παραρτήματος;

Απάντηση της κ. Cresson εξ ονόματος της Επιτροπής

(8 Μαρτίου 1999)

Η Επιτροπή γνωρίζει στον κ. βουλευτή ότι το Ευρωπαϊκό Κέντρο για την Ανάπτυξη της Επαγγελματικής Κατάρτισης(CEDEFOP) έχει γραφείο πληροφόρησης στις Βρυξέλλες από το 1991. Αυτό το γραφείο των Βρυξελλών αντιπροσωπεύει επιπλέον ένα σημαντικό σημείο σύνδεσης με όλα τα κοινοτικά θεσμικά όργανα και τους εταίρους του κέντρου σε ευρωπαϊκό επίπεδο (για παράδειγμα: κοινωνικοί εταίροι). Η επί τόπου παρουσία εμπειρογνώμονα επιτρέπει τη συμμετοχή και την κατάλληλη εκπροσώπηση του κέντρου σε ένα ευρύτατο φάσμα δραστηριοτήτων ευρωπαϊκού βεληνεκούς.

1. Το γραφείο των Βρυξελλών απασχολεί σήμερα τρεις μόνιμους υπαλλήλους, δηλαδή έναν Α5 (εμπειρογνώμονας επιφορτισμένος με την εκπροσώπηση του κέντρου και τη σύνταξη μονογραφιών σχετικά με τα συστήματα επαγγελματικής κατάρτισης στα κράτη μέλη), έναν Β1 και έναν C1, οι οποίοι υπόκεινται στην τριετή εναλλαγή προσωπικού. Αυτός ο αριθμός των τριών αντιπροσωπεύει το 3 % του συνολικού δυναμικού(97) του κέντρου (μόνιμοι υπάλληλοι (27), έκτακτο προσωπικό, επικουρικό προσωπικό, τοπικοί υπάλληλοι και αποσπασμένοι εθνικοί εμπειρογνώμονες).

2. Το ετήσιο κόστος λειτουργίας του γραφείου στις Βρυξέλλες ανέρχεται σε 259 800 ευρώ (ποσό το οποίο κατανέμεται σε μισθούς (246 800 ευρώ), χώρους εργασίας, θέρμανση, ηλεκτρικό και νερό(3 000 ευρώ) και τηλέφωνο, τηλεομοιοτυπία, κτλ. (10 000 ευρώ). Ο συνολικός ετήσιος προϋπολογισμός του Κέντρου για το 1998 είναι της τάξης των 13,3 εκατομμυρίων ευρώ (κατανεμημένα σε (α) έξοδα προσωπικού (6,5 εκατομμύρια ευρώ), (β) διοικητικά έξοδα κτιρίων, υποδομών, κτλ. (1,4 εκατομμύρια ευρώ) και (γ) λειτουργικά έξοδα τεκμηρίωσης, διάδοσης, σχεδίων, κτλ. (5,4 εκατομμύρια ευρώ).
ΓΡΑΠΤΗ ΕΡΩΤΗΣΗ E-4039/98

υποβολή: Antonios Trakatellis (PPE) προς την Επιτροπή

(13 Ιανουαρίου 1999)

Θέμα: Παράβαση κοινοτικού δικαίου και εξομάλυνση λειτουργίας αγοράς στην Ελλάδα

Όπως με πληροφόρησε η Επιτροπή σε σχετικό ερώτημά μου (Ρ-2344/98, 5.8.1998)(1), ο ελληνικός νόμος 2538/97 που επιβάλλει την απαγόρευση ανάμειξης συστατικών διαφορετικής καταγωγής σε ορισμένα τρόφιμα (γαλακτοκομικά προϊόντα, ελαιόλαδο, συσκευασμένους χυμούς φρούτων, μέλι και συσκευασμένα προϊόντα κρέατος) συνιστά παράβαση των άρθρων 30 και ακολούθων, της Συνθήκης ΕΕ. Ως εκ τούτου, η Επιτροπή κίνησε τη διαδικασία επί παραβάσει απευθύνοντας αίτηση για σχετική ενημέρωση. Ένα χρόνο μετά την ψήφισή του, ο νόμος αυτός παραμένει σε ισχύ, γεγονός που έχει προκαλέσει αβεβαιότητα στον παραγωγικό και επιχειρηματικό κόσμο, δημιουργώντας μεγάλες ανωμαλίες τόσο στην παραγωγή όσο και στη διάθεση προϊόντων στην αγορά.

Πώς είναι δυνατόν οι ελληνικές αρχές να αναγνωρίζουν την παράβαση και να διαβεβαιώνουν εγγράφως τον περασμένο Ιούλιο την Επιτροπή, "ότι οι εν λόγω διατάξεις προβλέπονται να καταργηθούν, κατόπιν τροποποιήσεως που κατατέθηκε στο Εθνικό Κοινοβούλιο" (όπως μου απάντησε η Επιτροπή στην ερώτησή μου), ενώ οι αρχές αυτές δεν έχουν πράξει μέχρι σήμερα κάτι τέτοιο;

Μπορεί η Επιτροπή να μένει άπρακτη εμπρός σ' αυτήν την παράβαση και γιατί δεν έχει προβεί στον έλεγχο εφαρμογής των διαβεβαιώσεων που της παρείχαν οι ελληνικές αρχές για κατάργηση του νόμου, όταν μάλιστα ο ισχύων νόμος προβλέπει ελέγχους, κυρώσεις και ποινές προκαλώντας αναστάτωση στην αγορά;

Ποιά μέτρα θα λάβει η Επιτροπή για την άμεση άρση της αβεβαιότητας που επικρατεί σήμερα στην ελληνική αγορά λόγω του ισχύοντος σχετικού νόμου αφενός, και σε ποιές ενέργειες θα προβεί για να διασφαλιστεί οριστικά η εξομάλυνση της λειτουργίας της αγοράς και ο προγραμματισμός των επιχειρήσεων στην Ελλάδα αφετέρου;

Απάντηση του κ. Bangemann εξ ονόματος της Επιτροπής

(24 Φεβρουαρίου 1999)

Με επιστολή της 9ης Νοεμβρίου 1998 οι ελληνικές αρχές γνωστοποίησαν στην Επιτροπή ότι επεξεργάζονται νομοθετικό κείμενο για την κατάργηση των επίμαχων διατάξεων του νόμου 2538/97. Το νομοθετικό αυτό κείμενο αναμένεται να θεσπιστεί κατά τη διάρκεια του 1999. Πέραν τούτου, λαμβάνοντας υπόψη την κατάρτιση του προαναφερθέντος σχεδίου, οι διοικητικές αρχές δεν προτίθενται να εφαρμόσουν τις εν λόγω διατάξεις του νόμου 2538/97.

Στις 30 Ιανουαρίου 1999 η Επιτροπή απηύθυνε νέα επιστολή προς τις ελληνικές αρχές με την οποία καλεί να της γνωστοποιήσουν 1ον) το προβλεπόμενο χρονοδιάγραμμα για τη θέσπιση του κειμένου και 2ον) κατά πόσο έχει δημοσιευθεί εγκύκλιος προς τις αρμόδιες για τον επίσημο έλεγχο αρχές και τους οικονομικούς παράγοντες στην οποία να αναφέρεται ότι οι επίμαχες διατάξεις του νόμου 2538/97 δεν εφαρμόζονται.

(1) ΕΕ C 13 της 18.1.1999, σελ. 157.